
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 20 septembrie 2017
Nr.4c-9/227
RAPORT

asupra proiectului de Lege pentru modificarea şi completarea art.3 din Legea nr.307/2013 pentru ratificarea Convenţiei cu privire la construirea şi exploatarea unui Centru de cercetare în domeniul antiprotonilor şi al ionilor în Europa, 
semnată la Wiesbaden la 4 octombrie 2010
(PLx.268/2017)
1. În baza prevederilor art. 95 din Regulamentul Camerei Deputaţilor, republicat, cu adresa nr. PLx.268 din 1 septembrie 2017, Comisia pentru învăţământ, ştiinţă, tineret şi sport a primit spre dezbatere, în fond, proiectul de Lege pentru modificarea şi completarea art.3 din Legea nr.307/2013 pentru ratificarea Convenţiei cu privire la construirea şi exploatarea unui Centru de cercetare în domeniul antiprotonilor şi al ionilor în Europa, semnată la Wiesbaden la 4 octombrie 2010.
Pentru întocmirea raportului, Comisia a analizat avizul favorabil al Comisiei pentru politică externă, avizul favorabil al Consiliului Legislativ și avizul favorabil al Consiliului Economic şi Social.
Proiectul de lege are ca obiect de reglementare modificarea și completarea art.3 din Legea nr.307/2013 pentru ratificarea Convenției cu privire la construirea și exploatarea unui Centru de cercetare în domeniul antiprotonilor și ionilor în Europa (FAIR), semnată la Wiesbaden la 4 octombrie 2010. La momentul semnării Convenției, costurile au fost estimate la 1.027 milioane euro, la care se adaugă costurile legate de locație în valoare de 95 milioane euro, suportate doar de Germania. Contribuția României a fost inițial de 11,87 milioane euro, raportată la prețurile din anul 2005, eșalonată până în anul 2017. Realizarea Centrului FAIR a întâmpinat dificultăți serioase în activitățile de pregătire și construcție, riscuri de implementare a proiectului de execuție, iar în urma evaluării realizate de conducerea FAIR s-a ajuns la concluzia că valoare și eșalonarea inițială nu au fost corect și realist stabilite. Din aceste considerente, s-a stabilit un nou calendar și o actualizare a costurilor. Prezentul proiect de lege majorează contribuția României la 14,77 milioane de euro, prelungind perioada efectuării plății până în anul 2022. Suplimentarea contribuției României în valoare totală de 2,9 milioane euro permite păstrarea procentului de acțiuni deținute de România. Totodată, având în vedere domeniul de activitate al ministerelor și obiectul Convenției, se schimbă denumirea autorității statului român desemnată să reprezinte România în Convenție, fiind înlocuit Ministerul Educației Naționale cu Ministerul Cercetării și Inovării. 
          2.  În funcţie de obiectul şi conţinutul său, proiectul de lege face parte din categoria legilor ordinare, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 21 deputaţi, din totalul de 26 membri ai Comisiei. 

În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de lege a participat ca invitat domnul Adrian Valentin Iliescu - consilier în cadrul Ministerului Cercetării și Inovării. 
3. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată.
4.  În urma dezbaterii, în şedinţa din 19 septembrie 2017, Comisia a propus, cu unanimitatea voturilor celor prezenți,  adoptarea proiectului de lege în forma inițiatorului. 

